  Майя Бывальцева Анжелика Тихонова корреспондент Быдӟым Атыкай ож — кунмылэн историяз тужгес шимес но геройлыко вакытэз. Удмуртилэн 400 сюрс пала нылъёсыз но пиосыз фронтэ кошкизы, 145 сюрслэсь уноез ож бусыосы кылизы, 40 сюрс палаез ивортэк ышемен лыдъясько. Удмуртиын вордскем 105 ожгарчиос Совето Союзлэн Геройёсыз луизы, дасэз — удмуртъёс. Одӥгез соос пӧлысь — Василий Зайцев. Ротаен кивалтӥсь удмурт офицер Иосиф Сталинлы Восточной Пруссиен кунгожез потэмзы сярысь нырысетӥ рапортэз гожтӥз.  Вуоно Геройлэн пинал но егит дырыз Василий Петрович Зайцев 1915-тӥ арын 11-тӥ южтолэзе туала Дэри ёросысь Лудӟыл (Верхняя Лудзя) гуртын удмурт крестьян семьяын вордӥськиз. Семьяязы со но Евдокия сузэрез вылӥллям, веразы иворъёсъя «Удмуртия» агентстволэн корреспондентэзлы Геройлэн ӵыжы-выжыосыз, кузпалъёс Елизавета Пушина но Михаил Зайцев. Кылем даур кутсконын улон капчи вал нокызьы уд шуы, уката ик гуртын. Озьы ке но, Василий Зайцевлэн школае ветлыны но луонлыкез вылэм, зэм, гуртазы школазы вылымтэен, сьӧрло — Никольской гуртэ — ветлоно луиз. Сизьым классэз йылпумъяса, дораз анай-атаезлы юрттыны шуыса бертэм. «1933-тӥ арын та гуртамы кылдэм колхоз. Нималлям сое «Интернационал». <…> Василий Петрович Зайцев эшъёсыныз вераськыса, мумизлэсь-айизлэсь юатэк, гожтӥськем колхозэ. Бертэм бераз со верам «мемей, дядяй, мон, озьы-озьы, гожтӥськи колхозэ». Айиз солы сэре шуэм «малы-о, пие, милесьтым юатэк гожтӥськид колхозэ?». Солэн кӧтыз урод луэм. Берло, кӧня ке улыса, шуэм «мынам эше но, Медведев Митя, гожтӥськиз колхозэ, мынам эшъёсыным огазьын, соосын ӵош, огмылы-огмылы юрттыса ужаме потӥз». Айиз малпаськем, малпаськем но сэре шуэм «молодец, пие, валам». Вот соос озьы нырысетӥ пыро колхозэ», — тодаз вае Елизавета Пушина. Колхозын ужам комбайнёр но, вузкарись но луыса. «Туж, пе, чырткем, туж, пе, шаплы адями вал со. Вал вылын но, пе, со, буш вал вылын, быгатэ вал гармошкаен шудыса ветлыны. Туж, пе, сыӵе адями вал со шуо. Но милемлы ӧз кылды сое адӟыны. Ми ай та дуннее вордӥськемын ӧй вал на», — азьланьтэ Пушина. Удмуртилэн батыръёсыз: Совето Союзлэн Героез Василий Зайцев Ожмаськон сюресэз 1937-тӥ арын Василиез басьтӥллям армие. Куинь ар ӵоже со Амур шур дурын службазэ нуэм. Отысь бертыса, Ижкаре почтамтэ почтальон луыса ужаны пырем. Шутэтскон нуналъёсы анай-атаезлы юрттыны бертылэ вылэм. Одӥгаз бертоназ лек ож кутскиз шуыса тодэм. Озьы со 25 аресаз, 1941-тӥ арын пӧсьтолэзе, Быдӟым Атыкай ожлэн бусыосаз мынэм. 1942-тӥ арын Зайцев покчи лейтенантъёслэсь курсъёссэс ортче. Нош 1943-тӥ арын толсурысен 184-тӥ стрелковой дивизилэн 297-тӥ стрелковой полкысьтыз стрелковой ротаен кивалтэ. Егит удмурт воргоронлы трос ожмаськонъёс пыр ортчоно луиз. Пыриськиз Смоленскез мозмытэ но, Белоруссиез, Литваез басьтонэ но. Нош 1944-тӥ арын 17-тӥ гудырикошконэ Василий Зайцевлэн ротаез Горд армиысь нырысетӥен Восточной Пруссиен кунгож доры (Литваысь Науместис карлэн уйпалаз) потэм. Соин валче ротаен кивалтӥсь Вылӥ Главнокомандующийлы Иосиф Сталинлы рапорт келям. «Я рапортую Вам по службе и по душе. 17 августа в 7 часов 30 минут на мою долю выпала честь первым водрузить наше победоносное Красное знамя на государственной границе социалистического Отечества с гитлеровской Германией… Мы знаем, что врага надо добить. Всё, что от меня и моих бойцов потребует борьба для полного сокрушения Германии, мы отдадим не задумываясь» Кунмы вылэ омырскем немец фашистъёсын нюръяськонын кыштыттэмлыко луэмез, ожгар кивалтӥсьёслэсь куронъёссэс усто быдэсъямез понна СССР-ысь Вылӥ Кенешлэн Азьвалтэтэзлэн 1945-тӥ арын 24-тӥ оштолэзе юнматэм пуктэтэзъя старший лейтенантлы Василий Петрович Зайцевлы Совето Союзлэн Героез ним сётэмын, соин ӵош Ленин орденэн но «Зарни Кизили» медален пусъемын. Но кышкасьтэм офицерлы кунэзлэсь вылӥ данъетсэ басьтыны ӧз кылды. 1944-тӥ арын 22-тӥ коньывуонэ Ширвиндт кар понна ожмаськонын со секыт сӧсырмыны шедиз но кӧня ке нунал ортчыса госпитальын кулӥз. Ватэмын Литваысь Каунас карысь ожгар шайвылын. Василий Зайцев пусъемын Ленин орденэн, Александр Невский орденэн, Отечественной ожлэн 2-тӥ степенё орденэныз, Горд Кизили кык орденэн. Геройёсты уг вунэто Совето Союзлэн Героезлэсь Василий Зайцевлэсь нимзэ нулло Дэри ёросысь Подшивал гуртысь шоръёзо школа но отысь урам, озьы ик вордскем Лудӟыл гуртысьтыз урам. 1965-тӥ арын 28-тӥ оштолэзе солэн нимыз сётэмын Ижкарысь азьвыл Бессарабской урамлы. Геройлы синпелетъёс пуктэмын Дэри черкогуртын, Подшивал но Лудӟыл гуртъёсын. Солы сӥзьыса, гожъясь, полковник Владимир Голубев «Рота азьлань!» но «Лудӟиысь батыр» нимо книгаоссэ поттӥз. Тегъёс: Мерлык Удмуртия автозавод 9-ткуартолэзь ВормонНунал БыдӟымАтыкайож  